Document ID: 31997F0827

Reference:
19/Volumul 01
RO
Jurnalul Ofícial al Uniunii Europene
54
31997F0827
L 344/7
JURNALUL OFÍCIAL AL UNIUNII EUROPENE
ACȚIUNEA COMUNĂ
din 5 decembrie 1997
adoptată de Consiliu, în temeiul articolului K.3 din Tratatul privind Uniunea Europeană, de instituire a unui mecanism de evaluare a aplicării și a punerii în aplicare pe plan național a angajamentelor internaționale în domeniul luptei împotriva criminalității organizate
(97/827/JAI)
CONSILIUL UNIUNII EUROPENE,
având în vedere Tratatul privind Uniunea Europeană, în special articolul K.3 alineatul (2) litera (b),
având în vedere raportul Grupului la nivel înalt privind criminalitatea organizată, aprobat de Consiliul European de la Amsterdam din 16 și 17 iunie 1997, în special Recomandarea nr. 15 din planul de acțiune,
având în vedere concluziile Consiliului cu privire la raportul menționat,
având în vedere experiența dobândită în cadrul Grupului internațional de acțiune financiară privind spălarea banilor,
având în vedere decizia Consiliului din 26 iunie 1997 privind regimul aplicabil experților naționali detașați la Secretariatul General al Consiliului, în cadrul punerii în aplicare a programului de intensificare a luptei împotriva criminalității organizate,
întrucât este necesară îmbunătățirea punerii în practică la nivel național a instrumentelor adoptate în cadrul și în afara Uniunii Europene, în special pentru a lupta împotriva criminalității organizate;
întrucât r[spunderea pentru punerea acestora în aplicare revine, în primul rând, fiecărui stat membru și întrucât statele membre, în cadrul concertării realizate în Uniunea Europeană, se încurajează reciproc să îmbunătățească aplicarea instrumentelor de cooperare adoptate la nivel internațional;
întrucât, pe de altă parte, este util să se stabilească un mecanism care, în prelungirea acestor concertări, să permită statelor membre să evalueze, pe o bază de egalitate și încredere reciprocă, punerea în aplicare de către fiecare dintre ele a instrumentelor de cooperare destinate luptei împotriva criminalității organizate internaționale;
după examinarea avizului Parlamentului European (1), în urma unei consultări efectuate de președinție, în conformitate cu articolul K.6 din tratat,
ADOPTĂ PREZENTA ACȚIUNE COMUNĂ:
Articolul 1
Obiectul
(1)   Fără a aduce atingere competențelor Comunității, se instituie un mecanism de evaluare între egali a aplicării și a punerii în practică pe plan național a actelor și instrumentelor Uniunii Europene și a altor acte și instrumente internaționale din domeniul penal, a legislației și practicilor aferente pe plan național, precum și a acțiunilor de cooperare internațională urmărite în domeniul luptei împotriva criminalității organizate în statele membre, în conformitate cu normele definite în continuare.
(2)   Fiecare stat membru se asigură că autoritățile sale naționale cooperează pe deplin cu echipele de evaluare constituite în cadrul prezentei acțiuni comune, în scopul punerii în aplicare a acesteia și cu respectarea normelor de drept și deontologice aplicabile la nivel național.
Articolul 2
Teme de evaluare
(1)   În fiecare exercițiu, la propunerea președinției, membrii grupului de lucru multidisciplinar privind criminalitatea organizată (GMD) definesc tema precisă a evaluării, precum și ordinea în care statele membre urmează să fie evaluate, în număr de cel puțin cinci pe an.
(2)   Evaluarea este pregătită de președinția Consiliului, asistată de Secretariatul General al Consiliului. Comisia se asociază pe deplin lucrărilor.
(3)   Primul exercițiu de evaluare începe în cel târziu trei luni de la data intrării în vigoare a prezentei acțiuni comune.
Articolul 3
Desemnarea experților
(1)   Fiecare stat membru comunică Secretariatului General al Consiliului, la inițiativa președinției, numele a unu până la trei experți care dețin, cu privire la tema asupra căreia se desfășoară evaluarea, o experiență aprofundată în domeniul luptei împotriva criminalității organizate, în special în cadrul unui serviciu însărcinat cu aplicarea legii, precum poliția, vama sau o autoritate judiciară, sau în cadrul altei autorități publice, și care sunt dispuși să participe la cel puțin un exercițiu de evaluare.
(2)   Președinția stabilește lista experților desemnați de statele membre și o transmite membrilor GMD.
Articolul 4
Echipa de evaluare
Pe baza listei menționate la articolul 3 alineatul (2), președinția alcătuiește o echipă de trei experți pentru fiecare stat membru care trebuie evaluat și se asigură că aceștia nu sunt cetățeni ai statului respectiv. Numele experților aleși este comunicat GMD. Aceștia formează echipa de evaluare. În funcție de temele care urmează să fie evaluate, Comisia poate asista la lucrările echipelor de experți. Echipa de evaluare este asistată în toate activitățile sale de Secretariatul General al Consiliului.
Articolul 5
Elaborarea chestionarului
Președinția, asistată de Secretariatul General al Consiliului, elaborează un chestionar care servește la evaluarea tuturor statelor membre, în cadrul temei precise stabilite la articolul 2 alineatul (1) și îl supune spre aprobare GMD. Acest chestionar este destinat colectării tuturor informațiilor utile pentru desfășurarea evaluării. Statul membru evaluat se asigură că răspunde la chestionar în timpul acordat și cât mai complet posibil, anexând, după caz, toate dispozițiile juridice și datele tehnice și practice necesare.
Articolul 6
Vizite la fața locului
După ce primește răspunsul la chestionar, echipa de evaluare se deplasează în statul membru evaluat, cu scopul de a se întâlni cu autoritățile politice, administrative, polițienești, vamale sau judiciare sau cu orice alte organisme pertinente, în conformitate cu programul de vizită stabilit de statul membru vizitat, care ține cont de dorințele exprimate de echipa de evaluare.
Articolul 7
Elaborarea proiectului de raport
În cel mult o lună de la vizita menționată la articolul 6, echipa de evaluare redactează un proiect de raport pe care îl adresează, pentru avizare, statului membru evaluat. În cazul în care consideră că este necesar, aceasta modifică raportul, în funcție de observațiile pe care i le trimite statul membru evaluat.
Articolul 8
Discutarea și adoptarea raportului
(1)   Președinția adresează membrilor GMD proiectul de raport, care este confidențial, împreună cu observațiile statului membru evaluat care nu au fost reținute de echipa de evaluare.
(2)   Reuniunea GMD debutează cu o prezentare a proiectului de raport de către membrii echipei de evaluare. Reprezentantul statului membru evaluat prezintă ulterior orice comentariu, informație sau explicație pe care le consideră necesare. GMD discută apoi proiectul de raport și își adoptă concluziile în consens.
(3)   Președinția informează Consiliul o dată pe an cu privire la rezultatele exercițiilor de evaluare. Atunci când consideră necesar, Consiliul poate adresa orice recomandare statului membru respectiv și îl poate invita să îi raporteze, la rândul său, progresele realizate în termenul stabilit.
(4)   Cu respectarea articolului 9 alineatul (2), președinția informează în fiecare an Parlamentul European cu privire la punerea în aplicare a mecanismului de evaluare.
(5)   La terminarea unui exercițiu de evaluare complet, Consiliul adoptă măsurile adecvate.
Articolul 9
Confidențialitate
(1)   Experții echipelor de evaluare trebuie să respecte confidențialitatea oricărei informații obținute în cadrul misiunii lor. În acest scop, statele membre trebuie să se asigure că experții pe care îi numesc, în conformitate cu articolul 3, prezintă, după caz, un grad de siguranță adecvat.
(2)   Raportul întocmit în cadrul prezentei acțiuni comune este confidențial. Cu toate acestea, statul membru evaluat poate face public raportul, pe propria răspundere. Acesta trebuie să obțină acordul Consiliului în cazul în care dorește să publice numai unele părți din acesta.
Articolul 10
Evaluarea mecanismului
Cel târziu la terminarea primului exercițiu de evaluare a tuturor statelor membre, Consiliul examinează modalitățile și domeniul de aplicare a mecanismului și adaptează, după caz, prezenta acțiune comună.
Articolul 11
Intrarea în vigoare
Prezenta acțiune comună intră în vigoare la data publicării sale în Jurnalul Oficial.
Articolul 12
Publicare în Jurnalul Oficial
Prezenta acțiune comună se publică în Jurnalul Oficial.
Adoptată la Bruxelles, 5 decembrie 1997.
Pentru Consiliu
Președintele
M. FISCHBACH
(1)  Aviz emis la 20 noiembrie 1997 (nepublicat în Jurnalul Oficial până la această dată).

Summary:
Evaluare inter pares a măsurilor luate de țările UE pentru combaterea criminalității organizate
Evaluare inter pares a măsurilor luate de țările UE pentru combaterea criminalității organizate
O acțiune comună a Uniunii Europene introduce un mecanism care permite realizarea de evaluări inter pares în ceea ce privește sistemele juridice ale țărilor UE în raport cu diferite măsuri pentru combaterea criminalității organizate.
ACT
                  
Acțiunea comună 97/827/JAI din 5 decembrie 1997 adoptată de Consiliu, în temeiul articolului K.3 din Tratatul privind Uniunea Europeană, de instituire a unui mecanism de evaluare a aplicării și a punerii în aplicare pe plan național a angajamentelor internaționale în domeniul luptei împotriva criminalității organizate
SINTEZĂ
ASPECTE-CHEIE
                     
Evaluarea este pregătită de Președinția Consiliului, lucrând împreună cu Secretariatul General al Consiliului și Comisia Europeană.
Fiecare țară UE trebuie să identifice unu până la trei experți cu experiență în ceea ce privește subiectele care se vor evalua (adică autoritățile vamale, judiciare și de poliție) și să le înainteze numele Președinției Consiliului. Președinția Consiliului selectează ulterior trei experți de pe listă în vederea evaluării unei țări UE, asigurându-se în același timp că cei trei experți în cauză nu sunt resortisanți ai țării UE supusă evaluării.
Fiecare rundă de evaluări se va axa pe un anumit subiect convenit de țările UE. De asemenea, se va conveni asupra ordinii vizitelor și asupra chestionarelor pe baza cărora echipa de evaluare își va desfășura vizita în fiecare țară UE. Scopul este culegerea tuturor informațiilor utile pentru realizarea evaluării. În urma completării chestionarului, echipa de evaluare vizitează țara UE în cauză întâlnindu-se cu părțile relevante (de exemplu, autoritățile politice, administrative, de poliție, vamale și judiciare). Fiecare țară UE trebuie să asigure cooperarea deplină a autorităților cu echipele de evaluare stabilite în temeiul acestei acțiuni comune.
Proiectul de raport este depus țării UE vizitate în vederea formulării unei opinii în termen de cel mult o lună de la data efectuării vizitei. După realizarea și acceptarea oricăror modificări, Preşedinţia Consiliului înaintează proiectul de raport către membrii grupului de lucru competent al Consiliului în vederea examinării mai atente și adoptării.
REFERINȚE
Act
Intrarea în vigoare
Termen de transpunere în legislația statelor membre
Jurnalul Oficial al Uniunii Europene
Acțiune comună 97/827/JAI
15.12.1997
-
JO L 344, 15.12.1997, pp. 7-9
ACTE CONEXE
                  
Decizia Consiliului 2002/996/JAI din 28 noiembrie 2002 de instituire a unui mecanism de evaluare a sistemelor juridice și a punerii lor în aplicare pe plan național în lupta împotriva terorismului (JOL 349, 24.12.2002, pp 1-3).
Data ultimei actualizări: 02.07.2015